‘નેટફ્લિક્સ’ પર થોડા દિવસો પહેલાં જ આવેલી વેબસિરીઝ ‘સેક્રેડ ગેમ્સ’નું એક દૃશ્ય છે. એક કોન્સ્ટેબલ, એની પત્ની અને બે ટીનએજ દીકરા ટીવીની સામે જમી રહ્યાં છે. ટીવી પર જાદુ-ટોનાવાળી કોઈ માઈન્ડલેસ સિરિયલ ચાલી રહી છે. પણ મોટો દીકરો એ સિરિયલમાં એવો ઓતપ્રોત થઈ ગયો છે કે એની સામેથી જમવાની થાળી હટાવી લેવા છતાં એનું ધ્યાન ટીવી પરથી હટતું નથી. પછી બાપા દીકરાની જરા પુંગી બજાવે એવું ચાલે અને થોડી વારમાં સીન કટ. સિરીઝની મેઇન સ્ટોરી સાથે તો એ સીનને સંબંધ છે જ, પરંતુ ભારતીય ટેલિવિઝન વ્યુઈંગના બદલાઈ રહેલા ચહેરા પર પણ તે એક કટાક્ષ છે, કહો કે મૅટા હ્યુમર છે. ટીવીમાં ડૂબેલા એ દીકરાને ભારતના હજુયે ટેલિવિઝનને વફાદાર રહેલા દર્શકો સાથે સરખાવો તો એના ખિજાઈ રહેલા પપ્પા ભારતમાં ઈન્ટરનેટ રિવોલ્યુશન અને તેને પગલે આવેલા સ્ટ્રીમિંગ વીડિયો સર્વિસીસના પ્રતીક છે.